<classify> KITUO cha Afya cha Kibakwe wilayani Mpwapwa kimeteuliwa kuwa cha mfano katika utekelezaji wa mabadiliko katika utoaji wa huduma bora kwa jamii.Hayo yameelezwa na Mganga Mkuu wa Halmashauri ya Wilaya ya Mpwapwa, Dk Archard Rwezahura wakati wa kutembelea vituo vya kutolea huduma, iliyofanywa na Naibu Katibu Mkuu Ofisi ya Rais Tawala za Mikoa na Serikali za Mitaa anayeshughulikia Afya, Dk Dorothy Gwajima.Alisema Kituo cha Kibakwe kimeteuliwa kuwa cha mfano, kama kile cha Makole kilichopo Halmashauri ya Jiji la Dodoma, katika mkutano wa hivi karibuni wa waganga wakuu wa mkoa na wilaya. Dk Rwezahura alisema uamuzi huo,umefikiwa kulingana na fursa kubwa zilizopo sasa katika kituo hicho ukilinganisha na awali, hasa kutokana na maboresho makubwa ya miundombinu yaliyofanywa na Serikali ya Awamu ya Tano.Kituo cha Afya cha Kibakwe ni kituo ambacho kimefanyiwa marekebisho makubwa ya miundombinu ikiwemo majengo ya upasuaji, wodi ya mama na mtoto, maabara, chumba cha kuhifadhia maiti, hivyo fursa kubwa ya kuvutia wateja kwa kuinua uwajibikaji wa watumishi ili maboresho hayo ya wanufaishe wateja na serikali kwa ujumla, alisema. Dk Gwajima aliwataka watumishi wa kituo hicho, kuleta mabadiliko ya uwajibikaji kutoka utendaji wa mazoea kwenda uwajibikaji unaopimika wazi. Mwelekeo wa Ofisi ya Rais Tamisemi ni kuwa na vituo bora vya afya ambavyo watumishi wake wanawajibika kwa mwelekeo mpya unaopimika kwa kadri ya rasilimali walizonazo ili utoaji wa huduma uwe bora na kuvutia wananchi kujiunga na bima ya afya hususani CHF iliyoboreshwa ili kuimarisha uchumi wa sekta ya afya na kupunguza utegemezi kwa serikali kuu, alisema.Alisema mikakati shirikishi itakayosimamiwa na wataalamu wa Tamisemi, ofisi ya Mkurugenzi wa Halmashauri ya Mpwapwa na Katibu Tawala Mkoa wa Dodoma, itachochea kasi ya kuboresha huduma, kuvutia wananchi kujiunga na bima ya afya na kuwa na nguvu ya kiuchumi kwa maendeleo ya sekta ya afya,Tunataka vituo vyote vya kutolea huduma nchini viwe na nguvu ya kiuchumi siyo kwa kutegemea watu waugue, bali wananchi wenye afya bora wanaothamini kuchangia bima ya afya ili pale wanapohitaji huduma wazipate zilizo bora, kwa gharama nafuu tena karibu na makazi yao hivyo, tuwekekeze kwenye uwajibikaji wenye mwelekeo mpya unaopimika hususani, huduma bora kwa mteja. Aidha, Dk Gwajima alitoa siku 90 kwa kituo hicho pamoja na vituo vingine vyote nchini kubadili mwelekeo wa kufanya kazi kwa uwajibikaji, unaopimwa kama wanavyofanya Kituo cha Afya Makole, kama maazimio ya mkutano wa waganga wakuu wa mkoa na wilaya yalivyofikiwa.Mganga Mkuu wa Kituo hicho, Dk Pius Mramba alisema wamepokea agizo hilo na kuahidi kutambua fursa zilizopo. Aliahidi kuwa watahakikisha wanakwenda na kasi hiyo na wako tayari kuingia kwenye ushindani wa ubora wa huduma na kupimwa. Vituo vilivyotembelewa ni Kituo cha Afya cha Kibakwe na Kituo cha afya Rudi kilichopo kilomita 100 kutoka mjini Mpwapwa, makao makuu ya halmashauri ya Mpwapwa.  <topic>: KITAIFA 